text: [{"text_idx": "#000002", "text": "Budu, mitte dagata uddi\u2019ra, gashshootu amuraate, adhanna adhamate, saga`linanni amanyoote, labbaaha barcinshiishate amuraate, loosunni mittimmatenni kaa`lamate lawishshaho (deetenni loosa), jilunna labbeemme loossa xaphi asse amadatenni dagoomu ayimma dhaaddotenna wole doogonni leellishatenna xawisate wolqa noosi."}, {"text_idx": "#000005", "text": "Wolu, Wolayittu daga budi mine mi`nate, mooggo umate, heelliicho goshooshate, minu xarra darate, mine minnanni bayicho gaata la\u201catenna xaphoomunni mimmitu ledo kaa`lamate hattono mittu manchi wolqanni loonse anfannikkiha gutunni halante loosate amuraate \u201cSeera\u201d yinanni. Wolayittu daga konne \u201cseera\u201d yinanniha kalaqqe mimmito gashshitannota dhaggetenni afa dandiinanni."}, {"text_idx": "#000006", "text": "Wolayittu daga fushshidhino wodho woy \u2018\u2019Seera\u2019\u2019 yinanni budi giddo cinaancho assite fushshidhinohu, loosu yaannara mimmitu ledo kaa`lamate wodhote su`mi no. Wolayittu daga mittu manchi dhuki aleenni ikkino loosi hee`riro gutunni loosate budi noonsa. Kunino, loosunni kaa`lammanni budu dana ikkanna; sasewa beekke horoonsidhanno."}, {"text_idx": "#000008", "text": "(Hashiya) \u201c2-5 manni geeshshi deetenni gamba yee loosanno looso\u201d"}, {"text_idx": "#000010", "text": "Konni kaa`lamate budi giddo kaajjado wodho dino. Ikkollana, deetenni loosa (Hashiya Oosuwa) kaa`lantanno daga soodo gutte mimmito woshshite deetenni kaa`linanni manchi qaera ha\u2019ratenni irshu looso loossanno."}, {"text_idx": "#000011", "text": "Mite mite yannara \u201cHashiya\u201d yinanni deete gaamonni kaa`lamate looso loossanno hallanyooti boco barra woy sasenna shoole saate geeshsha gati looso loossanni kaa`lantara dandiitanno. \u201cHashiya\u201d yinanniti deete gaamo, uminsa dancha fajjo aana xintantinote. \u201cHashiyu\u201d deete gaamo mittimmatenni loossanni noo hallanyooti mereero mittu"}, {"text_idx": "#000012", "text": "bado woy doyicho dagguro hakkonni manchi loosi aana daye kaa`la hoogino mancho diqorichinshannisi. Kayinnilla, isi daye kaa`linokki manchi isi bado iillitanno yannara ku`uno dikaa`lannosi. \u201cHashiyu\u201d deete gaamo gate loossanni hurbaatu geeshsha keeshshituro, barri hurbaate diqixxeessinanninsa."}, {"text_idx": "#000015", "text": "(Zayiya) \u201c5-10 geeshsha ikkanno manni deetenni gamba yee loosanno looso;"}, {"text_idx": "#000016", "text": "\u201cZayiya\u201d yinanni deete gaamo kayinni 5-10 manni geeshshi gamba yite mimmitu ledo kaa`lantanno budu hornyaati. Kuri hallanyooti bado badotenni uminsa looso loosse jiro fushshidhanno amuraateeti. \u201cZayiya\u201d Wolayittu daga giddo rosaminohonna xaa geeshsha nooha ikkanna; deetenni mimmito kaa`lammanni budu hornyaati."}, {"text_idx": "#000017", "text": "Mitto gati woy irshu looso, mine mi`nate looso, minu xarra dadhate looso, mittu manchi dhuki aleenni ikkinohanna seeda yanna adhannosiha ikkiro, tini deete gaamo gamba yite seeda yanna adhanno looso mulenni jeefisate mimmitu ledo kaa`lantanno budeeti. Konne looso loonsannihu bado badotenni doychosi agadheeti. \u201cZayiya\u201d yinanniti deete gaamo \u201cHashiyu\u201d deete gaamo gede mittu olliira heedhannorinna mitte hedonni sumuu yitannori gamba yite Sambatu barra agurranna noo barrubbbara 12 saatenni ka`e loosu bado iillitino manchi qaera hadhe loosunni mimmitu ledo kaa`lante baxxitanno budu danaati."}, {"text_idx": "#000018", "text": "\u201cZayiya\u201d loosira dagganno olluu mannooti loosoho dagganno yannara loosoho hasiisanno uduunne amadde dagganno. Tenne yannara bado iillitinosi manchi soodo shoo\u2019manna barru hurbaate minesi qixxeesse agarannoha ikkanna; baxxinoha agattote dana diqixxeessanno. Bado iillitinohu gatu anni baxxitino sagale ikkikkinni mine nooha qixxeesse shiqishanno."}, {"text_idx": "#000020", "text": "Lawishshaho, jawa ikkino Wolayittu budu mine hayissonniha mi`nate hasi`ranno hallanyi, \u201cZayiya\u201d yinanni deete gaamonni gaata la\u201catenni kayise xarra uurrisate geeshsha hattono wole loosono mimmitu ledo kaa`lantanno. Irshu loosi yannara, \u201cZayiya\u201d deete gaamonni wixa wixate, doogo fushshate, shuqunatenna hancaarate looso loonsanni."}, {"text_idx": "#000021", "text": "\u201cZayiya\u201d looso kaa`lamate budu amuraati miilla, mitto barra lamu mannira kaa`lamate dandiitanno. Korkaatuno, wixu yanna sa`annokki gede assate soodo 6 saate geeshsha mittu manchi irshi giddo wixa wixxe ka`uro, barra qolte layinki manchi gate irshu looso loosse wixa wixxanni hossara dandiitanno."}, {"text_idx": "#000022", "text": "\u201cDaguwa\u201d (10 ali manni deetenni gamba yee loosanno looso) \u201cDaguwa\u201d yinanni deete gaamo, mittu olliira heedhannori mimmitu ledo shiqqi yitanno gosa kiirotenni 10 na hakkiinni ale ikkitanno mannooti deetenni gamba yite loossanno loosooti. \u201cDaguwa\u201d woy deete gaamo kiirotenni luphi yiino manni gamba yee loosannoha ikkanna; deete miilla looso loossanni mitto barra hosa dandiitanno."}, {"text_idx": "#000023", "text": "Daguwu woy deete gaamo yine woshshinanniti loosunni mimmitu ledo kaa`lamate budi amuraati, 10 manni ale ikkiitino manni gaamo gaamotenni ikkite shiimu manni dhuki aleenni ikkino looso deete gaamonni loosate kaa`lantanno budu amuraateeti."}, {"text_idx": "#000024", "text": "Baxxinohunni, irshu looso, wixa, shuqunanna koofa, gide gamba assa, gide gananna wolootta loossano mittimmatenni loonsanni. \u201cDaguwa\u201d yinanni deete gaamo amuraati, wolootu yaano (Hashiyanna Zayiya) deete gaamonni baxxannoho. \u201cDaguwu\u201d amuraati haammatu manni beeqqannoha ikkanna; jawa qixxaawo assine loonsanni deete danaati."}, {"text_idx": "#000025", "text": "\u201cDaguwa\u201d yinanni deete amuraatira ollaaho noo meenti gamba yee deete gaamora sagalenna agatto qixxeessatenni sa`e olluunni mittu mittunku meenti mininsanni sagalenna agatto qixxeesse abbatenni kaa`lo assanno budeeti. Konne bude Wolayittu Afiinni \u201cYaganuwa\u201d yinanni. Konni budu kaa`lamate amuraatira sagalenna agatto qixxeessite abbitinoti olluu mancho kaa`le\u2019\u2019e yite woshshidhino manchora leellishshe uytanno. Amano konne afansha abbitino mancho galaxxite hagiirru jilira keerunni iillishonke yitanno."}, {"text_idx": "#000026", "text": "\u201cDaguwa\u201d yinanni deete gaamo harinsanni olliira noo meenti abbanno sagalenna agatto minensa noo sagale ikkinnina baxxitino sagale diqixxeessinanni. Sagalenna agatto ollaaho rosantinotenna woxu fulo xa`mitannokkite."}, {"text_idx": "#000027", "text": "\u201cDaguwa\u201d yinanni deete loosinni hala`lado irshu baatto hawuura, wixa, shuquna, gallanni mine mina, gaata la\u201ca, woloottano hattonni loonsanni. \u201cDaguwu\u201d deete gaamo, mitto barra hala`lado looso loosse annaho sayissanno budu amuraateeti. \u201cDaguwa\u201d deete gaamora daggino mannooti loossanno yannara sirbitanni, mimmitu ledo haariintanni kakkaino dhukinni loosonsa loossanno budu amuraateeti."}, {"text_idx": "#000028", "text": "\u201cDaguwa\u201d deete gaamora jawa qixxaawo assinanni. Fulono hattonni jawate. \u201cHashiyanna Zayiya\u201d deete gaamora jawa qixxaawo diassinanni. \u201cDaguwa\u201d deete gaamora olluu manna calla ikkikkinni wolu wosinino hee`ranno daafira jawa qixxaawo assinanni."}, {"text_idx": "#000029", "text": "Kuni deete loosi irshu looso ikkiro baatto loonsanni uduunne calla ikkikkinni 10 ali handu maqanaajjonni hawuura dandiinanni. Konni budu loosi amuraatira loosoho daggino mannooti hurbaaxxitannohu barrunni mitte higgeeti. Ikkollana, hudi\u2019rinohunna goo\u2019rinohu hee`riro qixxaabbino sagalenna agatto shiqinshannisi."}, {"text_idx": "#000030", "text": "Hashiya, Zayiyanna Daguwa kaa`lammete budi amuraatinni, baatto hawuura, shuquna, koofa, wixanna gide gamba assate looso loonsara dandiinanni. Hakkiinni sae, mine minate, xarra darate, gaata la\u201cate, bale umate looso loonsanni."}, {"text_idx": "#000031", "text": "Tenne deete gaamo giddo loonsanni looso didoodhinanni. Woshshi`rino anni ku`lanno looso baala barra wo`ma woy boco barrano loonsanni. Xeertotenni dayno manni hee`riro, yannateni ha`ranno gede assinanni."}, {"text_idx": "#000032", "text": "Xaphoomunni, kuni budi Wolayittu daga giddo seeda yanna kiirsiisinoho. Kuni mimmitu ledo kaa`lamate budi dagoomu mittimmaranna gobbate miinju lophora jawa qeecha afi`rinohura kaajje sufa noosi. Wolootta loosu handaarrannino mimmitu ledo kaa`lammenna halamme loossa hala`la hasiissannote, Sokkankeeti."}, {"text_idx": "#000041", "text": "Okay, I'm doing now \u00bb"}]